ঈমানদারের মিশনটি হলো, সৃষ্টিকুলে মহান আল্লাহতায়ালার গর্বকে বিশ্বময় করা। পবিত্র কোরআনে সে নির্দেশটি এসেছে এভাবে, “ওয়া রাব্বাকা ফা’কাব্বির”–(সুরা মুদাছ্ছির, আয়াত ৩)। অর্থঃ এবং তোমার রবের নামকে প্রবল ভাবে সোচ্চার করো। ঈমানদার ব্যক্তি তাই শুধু জায়নামাজে বসে “আল্লাহু আকবর”য়ের তাসবিহ পাঠ করে না, আকাশ-বাতাস কাঁপিয়ে ধ্বনি তোলে রাজনীতি, প্রশাসন, সংস্কৃতি ও যুদ্ধবিগ্রহেও। তখন বাঁচা-মরার মূল উদ্দেশ্য হয়, আল্লাহতায়ালা যে সর্বশ্রেষ্ঠ এবং তাঁর নির্দেশিত বিধানই যে সর্বশ্রেষ্ঠ বিধান -সে বিশ্বাসকে প্রতিষ্ঠা দেয়ায়। তাই যে রাজনীতিতে “আল্লাহু আকবর” নাই, সে রাজনীতি প্রকৃত ঈমানদারের কাছে হারাম। ইসলামে অঙ্গিকারশূণ্য সেক্যুলার রাজনীতির মূল প্রায়োরিটি “আল্লাহু আকবর”য়ের রাজনীতি নয়, বরং গোত্রীয়, দলীয় বা জাতীয় নেতাদের নাম ও তাদের আদর্শকে প্রতিষ্ঠা দেয়া।